Een Teorie | Die Pienk Zuit
Bertus! die peisangverkoper vra dat ek kommentaar lewer op hierdie artikel. Dit handel oor 'n groep wetenskaplikes wat 'n nuwe tegniek voorstel om kwantum gravitasie berekeninge mee te doen. Dit is nodig omdat Einstein se algemene relatiwiteitsteorie en kwantum meganika, twee modelle of teorieë in fisika, nie 100% versoenbaar is wanneer dit kom by gravitasie nie.
Daardie artikel oor kwantum meganika en algemene relatiwiteit wat nie kan saamstem nie praat oor iets wat baie mense buite die fisika nie besef nie, naamlik dat daar verskeie teorieë / modelle is wat fisiese heelal probeer verduidelik, wat nie noodwendig 100% saam stem nie. Dit is nie 'n swart en wit wêreld waar net een verklaring reg is en die res verkeerd nie.
Newton se fisika, soos mens dit op skool leer, werk byvoorbeeld baie goed as jy kyk op die skaal waarop mense kan waarneem ('n Bal wat rol en met 'n ander bal bots byvoorbeeld). Maar sodra jy op 'n kleiner skaal, in die atoom, begin kyk, werk dit glad nie meer nie (terloops ook nie op 'n groter skaal, met dinge soos swart gate nie). Dit beteken nie Newton is heeltemal verkeerd nie, bloot dat sy model net geldig is onder sekere omstandighede (en dis maklik, daarom word dit op skool geleer). Kwantum meganika is wiskundig baie moeiliker om te verstaan en gebruik, maar dit verduidelik weer die fisika van elektrone baie beter as Newton. Die holy grail van fisika is om een model, of een teorie te kry wat onder alle omstandighede werk, 'n sogenaamde grand unified theory. Of dit enigsins moontlik is weet ons nie eens nie. Wetenskaplike teorieë is nie wette van die heelal nie; dit is eerder pogings om die heelal se werking te probeer verduidelik.
Dit het my geweldig gepla toe ek fisika geswot het dat dinge nie net wit en swart kan wees nie. Tot so 'n mate dat ek nie veel van my kwantum fisika kursusse gehou het nie, in elk geval nie tot ek 'n fundamentele verandering gemaak het aan hoe ek hieroor dink nie.
5 Responses to "Een Teorie"
Augustus 25, 2009 at 10:51
Dit hinder my ook. As dinge nie lekker saam jel nie, wil ek alewig begin dink een van hulle moet verkeerd wees.
Augustus 25, 2009 at 11:09
In fisika stamp mens sommer vroeg al jou kop teen daardie manier van dink. Die golf-partikel dualiteit van lig is 'n redelike basiese konsep, wat aan eerstejaars geleer word. Sommige verskynsels van lig kan verklaar word deur wiskundig daarna as deeltjies (fotone) te kyk (foto-elektron effek byvoorbeeld), en sommige kan net verklaar word as lig 'n golf is (interferensie), maar beide werk nie saam nie. Dit het my baie langer geneem om my brein daar rondom te kry as rondom die wiskunde daar agter.
Augustus 29, 2009 at 9:28
Hoekom kry 'n mens verstandtande?
Augustus 31, 2009 at 7:48
En terwyl jy besig is, wat van appendikse? Oorlelle? En hoekom ontwikkel ek ekstra welige wenkbrouhare a la Genis soos ek ouer word… watter voordeel sou dit dan nou vir my inhou?
Ek gee nie om as die antwoord verskillende en kontrasterende teoriee behels nie. Ek hou van voorlopigheid.
Augustus 31, 2009 at 8:05
Bertus, Freddels, nou is julle op 'n gebied wat ek nie veel van weet nie: die biologiese wetenskappe. Ek het baie vroeg op skool belangstelling verloor in biologie, en weet skaars hoe 'n erdwurm se saal lyk. Nou is ek half spyt, amper soos ek spyt is my ma het my nie gedwing om aan te hou musiek te neem toe ek in die laerskool opgehou het nie.